**Dôvodová správa**

**Všeobecná časť**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 75/2015 Z. z., ktorým sa ustanovujú pravidlá poskytovania podpory v súvislosti s opatreniami programu rozvoja vidieka v znení neskorších predpisov (ďalej len „návrh nariadenia vlády“) predkladá Ministerstvo pôdohospodárstva a rozvoja vidieka Slovenskej republiky do legislatívneho procesu v zmysle nariadenia Európskeho parlamentu a Rady (EÚ) č. 2020/2220, ktorým sa stanovujú určité prechodné ustanovenia týkajúce sa podpory z Európskeho poľnohospodárskeho fondu pre rozvoj vidieka (EPFRV) a Európskeho poľnohospodárskeho záručného fondu (EPZF) v rokoch 2021 a 2022 a ktorým sa menia nariadenia (EÚ) č. 1305/2013, (EÚ) č. 1306/2013 a (EÚ) č. 1307/2013, pokiaľ ide o zdroje a uplatňovanie v rokoch 2021 a 2022, a nariadenie (EÚ) č. 1308/2013, pokiaľ ide o zdroje a distribúciu tejto podpory v rokoch 2021 a 2022, ako iniciatívny návrh.

Cieľom návrhu nariadenia vlády je najmä úprava podmienok pri poskytovaní podpôr na agroenvironmentálno - klimatické opatrenie a na ekologické poľnohospodárstvo, ktoré budú žiadatelia o poskytnutie týchto podpôr povinní plniť v prechodnom dvojročnom záväzkovom období, teda v rokoch 2021 a 2022. V nadväznosti na nariadenie Európskeho parlamentu a Rady (EÚ) č. 2020/2220, ktorým sa stanovujú určité prechodné ustanovenia týkajúce sa podpory z Európskeho poľnohospodárskeho fondu pre rozvoj vidieka (EPFRV) a Európskeho poľnohospodárskeho záručného fondu (EPZF) v rokoch 2021 a 2022 a ktorým sa menia nariadenia (EÚ) č. 1305/2013, (EÚ) č. 1306/2013 a (EÚ) č. 1307/2013, pokiaľ ide o zdroje a uplatňovanie, je možné ustanoviť záväzkové obdobie ako dvojročné. Vzhľadom na to, že podľa doterajšieho právneho stavu boli žiadatelia o poskytnutie týchto podpôr povinní plniť podmienky počas päťročného záväzkového obdobia, je v nariadení vlády nevyhnutné  modifikovať podmienky týchto podpôr na toto prechodné  dvojročné záväzkové obdobie (bod 16).

Ďalšie vecné úpravy v podmienkach jednotlivých podpôr vyplývajú z požiadaviek a poznatkov z aplikačnej praxe, a predpokladajú pozitívne vplyvy na podnikateľské prostredie, ako napríklad úprava prílohy č. 16a, ktorá umožní žiadateľovi o platbu uviesť pre účely platby na výkrm ošípaných aj predaj ošípanej na domácu spotrebu, spresnenie druhov pozemkov pri podpore pre oblasti s prírodnými obmedzeniami alebo inými osobitnými obmedzeniami, vypustenie podmienky mať v systéme ekologickej poľnohospodárskej výroby registrovaných najmenej 51 % výmery poľnohospodárskej pôdy v registri ekologickej poľnohospodárskej výroby, ak zároveň hospodári aj neekologickým spôsobom pri podpore na ekologické poľnohospodárstvo a iné. V nadväznosti na ôsmu modifikáciu Programu rozvoja vidieka SR 2014-2020  - prechodné obdobie sa navrhujú úpravy vo vzťahu k podporám na chov zvierat, teda k operácii chov a udržanie ohrozených druhov v rámci podpory na agroenvironmentálno - klimatické opatrenie a operáciám v rámci podpory na dobré životné podmienky zvierat (body 2, 3 ,8 ,9 až 11). Ide o úpravu retenčného obdobia od 1. mája roku podania žiadosti do 28. februára nasledujúceho roku, úpravu podmienok dočasného presunu zvierat povolením presunu zvierat najviac na 14 dní bez povinnosti náhrady za podmienky evidovania presunu v centrálnom registri hospodárskych zvierat a úpravy v zaraďovaní žiadostí do bodových pásiem.

Návrh nariadenia vlády nebude mať vplyv na rozpočet verejnej správy, na manželstvo, rodičovstvo a rodinu, nebude mať sociálne vplyvy, vplyv na životné prostredie, vplyv na informáciu spoločnosti ani vplyv na služby verejnej správy pre občanov. Navrhované úpravy v podmienkach podpôr budú mať pozitívne vplyvy na podnikateľské prostredie, vrátane pozitívnych vplyvov na malé a stredné podniky uvedené v doložke vybraných vplyvov.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.